b'\n_START_ARTICLE_\nHvalfjar\xc3\xb0arg\xc3\xb6ng\n_START_SECTION_\nGradnja\n_START_PARAGRAPH_\nGradnja se je za\xc4\x8dela leta 1996, predor pa je bil slovesno odprt za promet 11. julija 1998. Zgradilo ga je islandsko podjetje Sp\xc3\xb6lur, ki je trenutno tudi njegov lastnik in upravitelj, gradnja pa je skupno stala okoli 5 milijard islandskih kron oziroma okoli 40 milijonov evrov. _NEWLINE_Predor je bil zasnovan za do okoli 5000 vozil na dan, vendar se je izkazalo, da je promet znatno gostej\xc5\xa1i: v prvih desetih letih od odprtja je predor pre\xc4\x8dkalo \xc5\xbee okoli 14 milijonov vozil oziroma pribli\xc5\xbeno 5500 na dan. Zaradi nadaljnje rasti prometa na\xc4\x8drtujejo gradnjo druge cevi predora.\n_START_SECTION_\nCestnina\n_START_PARAGRAPH_\nHvalfjar\xc3\xb0arg\xc3\xb6ng je edini predor na Islandiji, za katerega je potrebno pla\xc4\x8dati cestnino: prehod za vozila, ki ne presegajo dol\xc5\xbeine 6 metrov, stane 1000 kron (pribli\xc5\xbeno 8 evrov), motornim kolesom in dalj\xc5\xa1im vozilom se zara\xc4\x8duna druga\xc4\x8dna cestnina. Dogovorjeno je bilo, da bo podjetje Sp\xc3\xb6lur predalo predor dr\xc5\xbeavnemu upravitelju cest, ko se investicija v gradnjo popla\xc4\x8da s cestninami.\n_START_SECTION_\nVarnost\n_START_PARAGRAPH_\nNa preizkusu predorov EuroTAP, ki ga izvaja nem\xc5\xa1ki avtomobilski klub ADAC, je Hvalfjar\xc3\xb0arg\xc3\xb6ng leta 2010 od 26 predorov, presku\xc5\xa1enih v 13 dr\xc5\xbeavah, kot edini z oceno "slabo" zasedel zadnje mesto. Pomanjkljivosti so vklju\xc4\x8devale slabo razsvetljavo, neobstoj samodejnega sistema za po\xc5\xbearni alarm, pre\xc5\xa1ibko ventilacijo za primer po\xc5\xbeara, slabo ozna\xc4\x8dene evakuacijske poti in oddaljenost od najbli\xc5\xbeje gasilske brigade. _NEWLINE_Med letoma 2007 in 2013 je predor do\xc5\xbeivel kopico izbolj\xc5\xa1av \xe2\x80\x93 izbolj\xc5\xa1anje razsvetljave, namestitev sistema za spremljanje prometa, dodatnih gasilnikov in zasilnih lu\xc4\x8di \xe2\x80\x93 ki naj bi podvojile varnost predora.'